
	ХУРЦ ХАРААТАЙ ХҮН

	“Залуучуудын үнэн” сонины 1965 оны 11 сарын 7-ний № 124-т нийтлэгдсэн эхээс

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	[image: Image]



	




	 

	ХУРЦ ХАРААТАЙ ХҮН

	 

	Их мэдэж, зөв таа гэдэг цэцэн үгийн үнэнийг үргэлж санаж явцгаагаарай!

	Бага мэдэж буруу тааснаас, надад тохиолдсон нэгэн явдлыг өгүүлье.

	 

	* * *

	 

	Би замд явахдаа дулаан цагт бол буудалд хоноглохоос хээр талын хилэн ногоон дэвсгэрт хөрвөөж, хөмөрсөн тогоо мэт хүнхэр тэнгэрийн мандалд яралзан түгэх оддын гялалзах, хөвсөлзөн нүүх бараан үүлсийн цаанаас мишилзэн цухуйх алман сарыг ширтэлхийлэн хэвтэх дуртай.

	Шөнө ихэвчлэн яваад, цардмал замаас гарч, тал газрын сахлаг ногоон дээр буугаад, хээрийн хүний заншлаар ааглаг өтгөн цай чанаж байтал маш ойрхон машины дуу сонсогдов. Босоод эргэн тойрон харсанд хол ойр хаана ч гэрэл үзэгдсэнгүй. Зэрвэс харахад нүсэр бараан юм шуудхан дайраад өнгөрөх чигтэй айсуй.

	Шөнийн балар харанхуйд зам харах гэрэлгүй машин шуудхан тулаад ирэх ч тийм аятай санагдахгүй биз дээ! Би, тэр гайхлын замаас огло үсрэн зайлахдаа аагтай цай хөөсрүүлэн буцалгаж буй аяны бяцхан тогоогоо дайрч өнхрүүлээд, өөрөө бүдэрч унав.

	Хэн нэгэн хүний хүчирхэг гар намайг өргөж босгоод, зовниж халамжилсан дуугаар:

	— Зүгээр үү? Гэмтээгүй биз? Ээш! Таныг ингэтэл сандаргах гэж! Ингэнэ гэж даанч санасангүй гэв. 

	Би учиргүй оволзох зүрхээ дарж;

	— Ёох, танаас чинь... гээд түр зогссоноо: — Уул мэт сүрлэг юм гэгээ гэрэл ч үгүй шуудхан дайраад ирэхэд мөн ч аягүй санагдав шүү!

	— Дайраад гэнэ ээ? Та өөрөө хэтэрхий цочимтгой хүн юм л даа. Тиймгүй сэн бол... гэж тэр хүнийг өгүүлэхэд:

	— Харанхуй шөнө гялайх ч гэрэлгүй хээр талаар давхих гэдэг??? Ер нь эрүүл хүний бодолд ормооргүй ажил биз! Ядахдаа дохионыхоо гэрлийг асаадаг байгаа даа гэх миний дуу илэрхий дургүйцсэн аялгатай сонсогдов.

	— Найз минь уучилна уу? Миний буруу л даа! Хүнийг ингэж айлгах гэж дээ! Хүн бүхнийг өөртэйгөө адил санах болчихлоо гэх түүний яриа их л санаашрангуй ажээ.

	Би унтрах дөхсөн галаа сэргээв. Шинэ танил маань:

	— За өвгөн чинь мотортоо үзлэг хийхээс нэг л биш болчхоод явна гэхэд нь

	— Өглөө болно биз! Хамжаад засчихъя, юу байх вэ гэв.

	— Найз минь ходоодонд хийх юм бэлтгэж байвал тус тэр мөн. Мотороо өвгөн чинь аргалчихна гээд эргэхэд нь:

	— Би, машиныхаа гэрлийг асааж өгье гээд түүний мотор луу гэрэл тусгаад дэргэд нь очив.

	— Харагдах нь уу? Гар чийдэн авах уу? гэж асуухад минь

	— Ямар ч гэрэл хэрэггүй. Чи машиныхаа гэрлийг асаасан бол унтраачих. Зай хуримтлуурын гарз гээд над руу эргэж харахад түүний хоёр нүд хөдөлгөөнгүй мэлрэх нь их л эвгүй үзэгдэв.

	Мэлийтэл асаж буй хурц чийдэнгийн өөдөөс эгц ширтэх мөртөө «гэрлээ асаасан бол унтраачих» гэнэ үү? Ямар сонин яриатай хүн бэ? гэж бодтол: Энэ чинь эрүүл хүн үү? Хийж байгаа бүхнийг нь! Солиорсон хүний ажил яриа ийм байдаг байх гэж хэн нэгэн хүн шивнэх шиг болж юу ч болоогүй атал би давхийн цочоод хоёр алхам ухарч,

	— Эрхэм ээ, хөдөлгүүрт чинь хаана нь гэмтэл гарсан юм бол? гэж туршин асуув.

	— Өндөр хүчдэл хуваарилах хэсэгт л бололтой гэх түүний дуу их л дөлгөөн тул миний айдас багасаж, энэ хачин эрийг сонирхох сэтгэл төрж, хэлсэн ёсоор нь гэрлээ унтраачихвал хэрхэн мунгинах бол гэж бодов.

	Тэгээд шинэ танилынхаа машиныг сайн ажиглаж хараад гэрлээ унтраав. Хамгийн сүүлийн үеийн хийц хэлбэртэй орчны дулааныг цахилгаан гүйдэл болгон хувиргаж ашигладаг бөгөөд хүйтний улиралд бол нөөц зайгаар тэжээгдэх хөдөлгүүр бүхий, дугуйны оронд өргөн цагариг тууз мэт битүү гинжин дээр хөдөлдөг тул асар том мөлхөгч амьтан мэт санагдах боловч гайхамшигт хурдтай тээврийн машин байв.

	Хуванцраар үйлдсэн өргөн гулгамхай гинж нь машины хүнд жинг замын талбайд жигд хуваарилах бөгөөд үрэлт тун өчүүхэн тул удалгүй л элэгдчихдэг дугуйг солих явдлаас чөлөөлж, мөн засмал замын эдэлгээнд ч зохих нөлөөг үзүүлэх аж.

	— Хүний хүрэлцэх эрхтэн ч үл ялгах дулааны өчүүхэн ялгаанаас цахилгаан гүйдэл үүсгэх чадал бүхий хөдөлгүүрт нь өндөр хүчдэлийн өсгөгч тавьдаг юм. Түүнд хүрвэл амь насыг хөнөөх аюултай билээ.

	Шинэ танил маань хөдөлгүүрийнхээ өндөр хүчдэлийн хуваарилагчийг задлах нь урьдаас болгоомжлуулах автомат дохио дуугарснаар мэдэгдэв.

	Үүнийг сонссон миний бие зарсхийж, зүүн гарын булчин татвасхийх нь хэдэн жилийн өмнө саваагүй зангаасаа болж нэгэн удаа гүйдэлд цохиулсны ул мөр сэргэн тэр үеийн аягүй сэрэл дахин үүссэнийх биз!

	Би сандарч гэрлээ дахин асаамагцаа түүний дэргэд очиход тэр маань хуваарилах байгууламжаа задалчихсан, тусгаарлах бортогоны бэхэлгээ шалгахаар хөдөлгөх нь тун ч болгоомжгүй харагдав. Учир нь энэ бүхнийг харанхуйд хийж эхэлсэн шүү дээ. Энэ ч биш боллоо. Эрүүл хүн яавч биш гэж бодоод, би ширүүхэн амьсгалахаасаа ч болгоомжлон түүний хөдөлгөөнийг ажиглав.

	Ямар боловч энэ хүнийг амь насыг нь хөнөөх аюултай бүсээс зайлуулах нь чухал байв. Нэгэнт өөрийн ухаангүй болчихсон хүнтэй үг ярилцаад ашиггүй нь илэрхий тул миний бие түүний мөрөн дээрээс огцомхон татаж унагаад чирэв. (Хойчийн үйлийг хөх тэнгэр мэдэг гэдэг өвгөдийн үгээр ажиллав.)

	Тэр хэдийгээр хүчээр илүү боловч би нэгэнт дээр нь гарсан тул тийм ч амархан дийлсэнгүй. Уухилан амьсгаадаж буй тэр хүн огцом огцом хөдөлж, гараа чөлөөлөхөөр ноцолдохын зэрэгцээгээр:

	— Та яаж байна? Юу болоод надад халдав. Бос! Одоохон бос! гэж захирангуй дуугаар хашхирав.

	— Та чинь эрүүл хүн гэж үү? гэв. 

	Миний гараас яаж ийгээд мултрахыг чармайсан тэр хүн хариу хэлэлгүй энэ далимыг ашиглаж, гараа огцом хөдөлгөөнд алдуулав. Түүний ширүүн хөдөлгөөн, асуултад үл хариулсан зэрэг нь миний сэжгийг ихэсгэж, амь тавин ноцолдов. 

	Тэр одоо миний дээр гарсан тул түүнийг аврах бус өөрийн амийг хамгаалах нь чухал болов. Шахмал резин мэт хатуу гар хоолойг минь боож эхлэхэд:

	— Солиорсон... хүн алах нь гээд... 

	Юу болсныг бүү мэд!

	 

	 

	* * *

	 

	Цээж сэрүү татаж урьхан салхи өөдөөс минь үлээж байв. Намайг нэгэн хүн түшиж буйг харвал нөгөө солиот маань аймаар зэвхий царайлчхаад суух нь дорноос манхайн гийх үүрийн шаргал туяанд тодхон харагдлаа.

	Зүрх оволзож үс өрөвхийх шиг болж, босон харайж зугтав. 

	Хойноос минь хөөж буй хөлийн чимээ дуулдсангүй. Гагцхүү нэлээд холоос сандарч тэвдсэн хүн:

	— Зогсоорой! Зогсоорой! Би эрүүл хүн шүү гэж хашхирахад ухаарч зогтусав.

	Хоёр машин нэлээд хол. Түүний наанаас нэгэн хүн ирж буй нь нөгөө «солиот» мөнийг таньж юу ч болсон ярилцаад үзэхээр шийдэж

	— Харанхуйд гэрэлгүйгээр үздэг хүн болж маягласныхаа учрыг ярь! гэж би түүнд шаардлаа. 

	Одоо түүний царай тийм ч зэвхий биш тогтуун дөлгөөн харагдав.

	— Тэр ч маяг биш л дээ. Би тийм хурц хараатай хүн дээ, гэж бахдангуй хэлэх түүний дуу нэг л даажинтай юм шиг санагдав.

	— Харанхуйд шүү! Үүрийн өмнөх үнэгэн харанхуйд уу? гэж би эргэлзэн асуувал

	— Тийм ээ, маргаангүй үзнэ.

	— Сонин юм даа!

	— Энэ ч миний сайных биш л дээ.

	— Тэгвэл юуны сайных вэ? Чөтгөр шулам гэгч нь туслаа юу гэвэл

	— Энийг хар л даа гээд тэр хүн халааснаасаа гялалзсан жижиг хайрцаг гаргаж харуулав.

	— Бүү маягла, наадхыг чинь юу гэж мэдэх юм гэвэл,

	— Ойртоод хараач! гээд тэр хүн хайрцгийнхаа тагийг сөхөн үзүүлэв. Маш нарийн байгуулалттай иж төхөөрөмж буй нь тодорхой тул би нэлээд ойртовч тулаад очиж бас л зүрхэлсэнгүй. Нөгөө хүн хөгжилтэйгөөр инээж:

	— Та бүү ай! Энэ төхөөрөмжийг сайн харж, учрыг нь олбол намайг харанхуйд хардгийн нууцыг мэднэ. Тэгвэл намайг дарж ноцохын хэрэггүй болох байх гэхэд нь:

	— Элдэв юм ярилгүй наадахаа тайлбарлаад өгөхгүй юу гэж эгдүүтэй хэлчихсэндээ санаа зововч би уучлалт гуйсангүй. Тэр хүн миний бүдүүлэг харьцааг үл хайхран:

	— Та өөрийнхөө нүдийг үздэг үү? гэв.

	— Хэн өөрийн нүдийг үзэх билээ гэж би уцаарлав.

	— Тийм ч биш л дээ толинд хараад үздэг шүү дээ.

	— Тэр ямар хамаатай юм? Наадхаа тайлбарлаач!

	— За сонсож бай. Би өөрийн нүдээ барьчхаад зогсож байна Гэвч үүнийгээ хэзээ ч үзээгүй юм шүү гэв.

	— Юу? гэж хэлээд би ам ангайн гайхав.

	— Та бүү гайх. Бэрх гай зовлонд учирч ертөнцийн түмэн гайхамшгийг харах чадлаа алдаад тарчилж явсан надад шинжлэх ухааны их нээлт энэ нүдийг бэлэглэсэн юм. Энэ маань хэт өндөр давтамжит дууны долгион долгион цацагчаас гарч замдаа тохиолдох саадаас ойгоод будаж миний «нүдэнд» өөрөөр хэлбэл долгион баригчид ирдгийг үндэслэн хийгдсэн юм гээд хайрцгаа таглачхав.

	Энэ хүнийг эрүүл гэдэгт бүрэн итгэсэн би түүний дэргэд ирж уучлалт гуйхдаа ичиж, гэмшсэн байдлаа нуухыг ч оролдсонгүй.

	«Нүдээ» үзүүлж тайлбарлаж өгөхийг хүсэв. (Тэр хүнийг би одоо танил минь, нөхөр минь ч гэж нэрлэнэ).

	Нөхөр минь санаа алдсанаа:

	— Таны хүсэлтийг биелүүлж чадахгүй минь харамсалтай байна гэв

	— Яагаад?

	— Яагаад гэвэл би өөрийн «нүдийг» үзэхгүй тул тэмтэрч байгаад «сохолчихвол» (эвдэлчихвэл) яах бил ээ?

	— Хүмүүс нүдээ толинд хараад үздэг шүү дээ. Бидэнд толь олдоно.

	— Хүмүүсийн төрөлхийн нүдтэй зэрэгцүүлбэл миний хиймэл нүд давуу болоод дутмаг хоёр талтай юм.

	— Давуу гэдэг ч юу л бол!

	— Үүнээс болоод л та намайг солиотын тоонд дансалчхаад өөрөө уушги зүрхээ дэлбэртэл сандарснаа мартчихав уу?

	Миний хиймэл нүд ямар ч жижиг саадыг гэрэлтэйд ч харанхуйд ч ялгаагүй нарийн үздэгээрээ хэний ч нүднээс давуу юм гэж түүнийг ярьж дуусахад би

	— За тийм байж дутмаг тал нь юу юм бол? гэж асуулаа. 

	Нөхөр маань дуугүй болж хэсэг бодолхийлснээ эрс дуугарч шүлэг маягаар:

	 

	— Алтан нарны бадармал гэрэл, 

	Агаар тэнгэрийн тунамал мандал,

	Алаг цэцгийн жигдрэх өнгө

	Атар талын халиурах талбай 

	 

	зэрэг орчлон хорвоогийн бодитой бүхэн надаас зүс царайгаа нууцгаачхаад тийм гэж тухайлах өнгөгүй нэг л байдлаар (өнгөгүй) төсөөлөгдөнө гэв.

	— Та тэгвэл өнгө ялгадаггүй хэрэг үү?

	— Тийм ээ, энэ чинь гэрэл мэдэрдэггүй л гэсэн үг шүү дээ! Иймээс би шинэхэн орсон цасыг ширмэн тогооны хөөнөөс өнгөөр нь ялгахгүй хүн гэхэд:

	Миний дотор уйтгарт сэтгэл сүүмэлзэж, шинэ танилаа өрөвдөх санаа төрөв. Нөхөр маань миний байдлыг мэдсэн бололтой уйтгарлангуй санаа алдав.

	Би шинэ танилаасаа:

	— Хүмүүсийн нүд тархины харааны сэрлийн төвтэй мэдрэлийн шижмээр холбоотой байдаг гэж заадаг сан. Гэтэл таных юугаар?.. гэмэгц, нөхөр маань өлгөж аваад өндөр давтамжит дууны долгион, учирсан саадаас ойж цуглуулах төхөөрөмжид баригдмагцаа, уг долгионыг буцааж ойлгодог биетийн хэлбэр хэмжээ, чанар байдал, хол ойрд зохицох цахилгаан соронзон дохиололд шилжүүлж, үүссэн цахилгаан соронзон дохиоллыг тархины харах сэрлийн төвд дамжуулж зохих сэрэл үүсгэдэг учрыг тайлбарлав. Бидний яриа дуусаж машин руугаа буцах үед дорноос алтан нар урган гарч, арвин талын хилэн ногоон өнгийг шижир туяагаар гийгүүлэх нь урьд өмнө огт үзэгдээгүй, үлгэрийн гайхамшигт үзэсгэлэн мэт харагдавч, миний сэтгэл нэг л уйтгарлан, хажуу дахь нөхөр маань энэ бүхний гоо сайхныг мэдрэхгүй байгаа юм шүү гэж бодоход орчлон ертөнц түмэн гайхамшигт өнгөөр туяаран гэрэлтэхээ болиод юу ч гээд хэлчих аргагүй... магадгүй зэгийсэн зэвхий саарал ч юм уу, ер нь нэг л аягүй... байдлаар төсөөлөгдөх шиг болоход санаа алдсанаа өөрийн эрхгүй нүдээ анивчлаа.

	 

	* * *

	 

	Энэ явдлаа би дараачийн буудалд очмогцоо сонин болгон ярихад тэд намайг «Өдрийн сонин уншиж бай» гээд нэлээд эртний сонин авчирч өгөхийг үзвэл хиймэл нүдний тухай мэдээлснээр зогсохгүй, түүнийг манантай үед жолооч нарт ашиглуулах нь зүйтэй гэснийг үзэж ичихийн ихээр ичиж билээ.

	 

	Я. Чулуун (Цахилгаан комбинатын ажилчин)

	 

	“Залуучуудын үнэн” сонины 1965 оны 11 сарын 7-ний № 124-т нийтлэгдсэн эхээс

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	[image: Image]



	




	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

